BM โชว์กำไรปี 63 โต 55% แตะ 56 ลบ. แจกปันผล 0.08 บ. 14 พ.ค.นี้
BM โชว์กำไรปี 63 โต 55% แตะ 56 ลบ. แจกปันผล 0.08 บ. 14 พ.ค.นี้
2 มี.ค. 2564

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยว่า ผลการดำเนินงานประจำปี 2563 สิ้นสุดวันที่ 31 ธันวาคม 2563 บริษัทฯ มีรายได้รวม 998.82 ล้านบาท เพิ่มขึ้น 85.49 ล้านบาท หรือคิดเป็นเพิ่มขึ้น 9.36% เมื่อเทียบกับปีก่อน  และมีกำไรสุทธิอยู่ที่ 56.16 ล้านบาท เพิ่มขึ้น 20.15 ล้านบาท เพิ่มขึ้น 55.96% เมื่อเทียบกับปีก่อน
โดยรายได้ที่เพิ่มขึ้น เนื่องจากบริษัทฯ ได้รับคำสั่งผลิตอุปกรณ์ชั้นวางสินค้าเพื่อส่งออกไปยังต่างประเทศ ซึ่งคิดเป็น 25.70% ของรายได้รวม และรายได้จากการจำหน่ายผลิตภัณฑ์ชิ้นส่วนจักรกลการเกษตร เพิ่มขึ้น 7.22% ของรายได้รวม ในขณะที่รายได้จากการขายสินค้ารางและท่อร้อยสายไฟ รวมถึงงานตู้ไฟฟ้า ตู้ควบคุมไฟฟ้าและโลหะเชื่อมประกอบลดลง เนื่องจากงานก่อสร้างที่ลดลง ซึ่งส่วนหนึ่งส่งผลกระทบมาจากการแพร่ระบาดของไวรัสโควิด-19
ทั้งนี้ บริษัทฯ มีต้นทุนขายและการบริการที่เพิ่มขึ้นอยู่ที่ 811.64 ล้านบาท เพิ่มขึ้น 100.55 ล้านบาท หรือคิดเป็นเพิ่มขึ้น 14.14% เนื่องจากค่าใช้จ่ายในการผลิตที่ปรับเพิ่มสูงขึ้นทั้งค่าแรงงาน ค่าซ่อมแซม และค่าเสื่อมราคา รวมถึงราคาวัตถุดิบเหล็กที่ปรับเพิ่มขึ้น ส่งผลให้อัตรากำไรขั้นต้นของบริษัทฯลดลงอยู่ที่ 18.33% ลดลงคิดเป็น 3.33% เมื่อเทียบปีก่อนหน้า
แต่อย่างไรก็ดี บริษัทฯ มีค่าใช้จ่ายทางการเงินลดลง อยู่ที่ 8.70 ล้านบาท ลดลง 0.13 ล้านบาท หรือคิดเป็นลดลง 1.47% เมื่อเทียบกับปีก่อนหน้า แม้ว่าค่าใช้จ่ายในการขายและบริหารเพิ่มขึ้น เนื่องจากมีค่าใช้จ่ายในการส่งออกและการตั้งค่าเผื่อหนี้สงสัยจะสูญ
“ถึงแม้ว่าสถานการณ์ในปัจจุบันยังคงได้รับผลกระทบจากการแพร่ระบาดจากไวรัสโควิด-19 แต่ในปีที่ผ่านมาบริษัทฯ มีความสามารถในการทำกำไรและสร้างรายได้ที่เพิ่มขึ้น เนื่องจากการจำหน่ายชิ้นส่วนจักรกลการเกษตรมากขึ้น ประกอบกับได้ผลิตอุปกรณ์ชั้นวางสินค้าเพื่อส่งออก จึงส่งผลให้บริษัทฯ มีรายได้และกำไรมากขึ้น และคาดว่าในปีนี้ สามารถรักษาการเติบโตและความสามารถในการทำกำไรได้อย่างต่อเนื่อง” นายธานิน กล่าว
อนึ่ง ที่ประชุมคณะกรรมการบริษัทฯ เมื่อวันที่ 25 กุมภาพันธ์ 2564 ที่ผ่านมา มีมติอนุมัติจ่ายเงินปันผลในอัตรา 0.08 บาท จำนวน 440,000,125 หุ้น รวมเป็นเงิน 35.20 ล้านบาท โดยกำหนดวันกำหนดรายชื่อผู้ถือหุ้นที่มีสิทธิได้รับเงินปันผลในวันที่ 12 มีนาคม 2564 และจ่ายเงินปันผลในวันที่ 14 พฤษภาคม 2564